Åbent brev til Byrådet i Egedal.

Medlemmer af Egedal Lærerkreds forsamlet til generalforsamling d. 13. marts 2014 udtaler:

Pr. 1. august 2014 forventer lærerne og børnehaveklasselederne i Egedal, at der er etableret tilstrækkelige og forsvarlige arbejdspladser på skolerne, således:

* at arbejdsmiljølovens og skærmdirektivets krav overholdes
* at indretning af faste, individuelle arbejdspladser giver den nødvendige mulighed for at kunne forberede og efterbehandle undervisningen i rolige omgivelser med tidssvarende og velfungerende tekniske og elektroniske hjælpemidler
* at der etableres tilstrækkelige mødelokaler, så alle team kan holde møder med adgang til tekniske hjælpemidler på samme tid
* at der er mulighed for at kunne føre fortrolige samtaler med forældre, samarbejdsparter mv.
* at der er mulighed for sikker opbevaring af personfølsomme oplysninger

Vi stiller os i den grad undrende overfor, at der i 2014 og i overslagsårene ikke er afsat midler til denne helt nødvendige anlægsudgift.

De sparede lockout midler på 4 mio. kr. i 2014 og 5 mio. kr. i 2015 er i forvejen øremærket til indførelse af såvel ny skolestruktur som ny folkeskolereform.

På generalforsamlingens vegne

Steen Herløv Madsen

Kredsformand

Egedal Lærerkreds